《送范卿后马上值雨作》
明代·黄克晦

天涯双鬓易成丝，何处凄凉可泪垂。
花下一樽相送后，雨中匹马独归时。
逐臣离恨迷芳草，滞客愁心挂柳枝。
明发西山风日好，道房禅榻与谁期。

作者简介：明福建惠安人，一作晋江人，字孔昭，号吾野。能诗、善书、工画，称三绝。少时于沙岸画沙作山水景物，长学画，宗沈周，笔甚苍劲，称神品。有《北平稿》、《楚游集》、《匡庐唱和集》、《吾野诗集》。